Document ID: 31998L0001

KOMMISSIONENS DIREKTIV 98/1/EF af 8. januar 1998 om ændring af visse bilag til Rådets direktiv 77/93/EØF om foranstaltninger mod indslæbning i Fællesskabet af skadegørere på planter eller planteprodukter og mod deres spredning, inden for Fællesskabet
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), senest ændret ved Kommissionens direktiv 97/14/EF (2), særlig artikel 13, stk. 2, tredje og fjerde led, og
ud fra følgende betragtninger:
Der bør træffes foranstaltninger til at beskytte EU mod Diabrotica barberi Smith & Lawrence, Diabrotrica undecimpunctata howardi Barber, Diabrotica undecimpunctata undecimpunctata Mannerheim og Diabrotica virgifera Le Conte, som er skadegørere, der indtil nu ikke vides at forekomme i EF;
der bør træffes foranstaltninger mod indslæbning og spredning i EF af Meloidogyne chitwoodi Golden et al. (alle populationer) og M. fallax Karssen og »Tomato yellow leaf curl virus«;
bestemmelserne om beskyttelsesforanstaltninger mod Enarmonia prunivora Walsh og Ditylenchus dipsaci (Kühn), Filipjev, der er skadegørere som er opført på listerne i bilagene til direktiv 77/93/EØF, bør forbedres, navnlig bør listen over værtsplanter udvides;
de nuværende bestemmelser om beskyttelsesforanstaltninger mod »Tomato spotted wilt virus« bør ikke længere opretholdes;
beskyttelsesforanstaltningerne mod Gymnosporangium asiaticum Miyabe ex Yamada, navnlig med hensyn til planter af Photinia Ldl., bør ændres, da det er påvist, at denne skadegører kun findes i enkelte tredjelande;
foranstaltninger til at beskytte EF mod indslæbning af skadegørere, der angriber hybrider af Solanum L., bortset fra hybrider til udplantning, og akvarieplanter bør forbedres;
visse bestemmelser vedrørende skadegørere, der angriber naturligt eller kunstigt væksthæmmede planter til udplantning, dog ikke frø, med oprindelse i ikke-europæiske lande, bør forbedres;
visse bestemmelser vedrørende skadegørere, der angriber isoleret bark af Castanea Mill., bør ændres og især tilpasses den nuværende fordeling af skadegørere såsom ikke-europæiske Pissodes spp. og Scolytidae spp.;
visse bestemmelser vedrørende Monilinia fructicola (Winter) Honey bør ændres, da det er konstateret, at kun frugter af Prunus fra ikke-europæiske lande bør underkastes plantesundhedskontrol i højrisikoperioden, dvs. fra den 15. februar til den 30. september;
da det er påvist, at risikoen for spredning af Xanthomonas campestris pv. pruni ved samhandel mellem medlemsstaterne med P. laurocerasus L. og P. lusitanica L. er minimal, bør de pågældende foranstaltninger ændres;
da det har vist sig, at der ikke er nogen risiko for overførsel af Bemisia tabaci Genn. med frø, løg og knolde af Begonia L., bør de pågældende foranstaltninger ændres;
visse beskyttelsesforanstaltninger mod Clavibacter michiganensis ssp. insidiosus Davis et al. bør ændres for at tage hensyn til frøenes oprindelsesområde og sygdommens tilstedeværelse i det pågældende område;
for at tage hensyn til plantesundhedsrisikoen i forbindelse med indførsel af dele af visse planter, dog ikke frugter og frø, bør en række foranstaltninger ændres;
disse ændringer er i overensstemmelse med de berørte medlemsstaters anmodninger;
de relevante bilag til direktiv 77/93/EØF bør følgelig ændres i overensstemmelse hermed;
de i dette direktiv fastsatte foranstaltninger er i overensstemmelse med udtalelse fra Den Stående Komité for Plantesundhed -
UDSTEDT FØLGENDE DIREKTIV:
Artikel 1
Bilag I-V til direktiv 77/93/EØF ændres som angivet i bilaget til nærværende direktiv.
Artikel 2
1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 1. maj 1998. De underretter straks Kommissionen herom.
Når medlemsstaterne vedtager disse bestemmelser, henvises der deri til dette direktiv, eller de ledsages ved offentliggørelsen af en sådan henvisning. De nærmere regler for denne henvisning fastsættes af medlemsstaterne.
2. Medlemsstaterne meddeler straks Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv. Kommissionen underretter de øvrige medlemsstater herom.
Artikel 3
Dette direktiv træder i kraft på tredjedagen efter offentliggørelsen i De Europæiske Fællesskabers Tidende.
Artikel 4
Dette direktiv er rettet til medlemsstaterne.
Udfærdiget i Bruxelles, den 8. januar 1998.

Labels: 20
3
16
6